Help behoeftige kinders met 'n vroeë Kersgeskenk | Maroela Media
Lindie Strydom ondersteun die Skooltassieprojek
Die Skooltassieprojek sit 'n tassie gevul met al die nodige skryfbehoeftes in 'n graadeentjie se hand en gee hom daarmee hoop en moontlikhede.
"Helpende Hand volg 'n beleid van opheffing deur opleiding," sê dr. Danie Brink, die uitvoerende hoof van Helpende Hand. "Ons glo dat 'n kind se voorbereiding om 'n suksesvolle en ekonomies onafhanklike lid van die samelewing te word, reeds voorskools begin."
Die nasionale Skooltassieprojek is 'n stap om 'n kind 'n beter toekoms te gee. "'n Goeie opvoeding is die beste manier om ons kinders voor te berei vir die wêreld van werk en daarom is dit belangrik om aan hulle die nodige toerusting en ondersteuning te gee. Helpende Hand se Skooltassieprojek spreek op die oog af 'n eendimensionele behoefte aan. Tog is 'n skooltassie soveel meer as gereedskap vir skool. Dis 'n simbool van hoop," het dr. Brink gesê.
Die organisasie doen 'n beroep op die publiek om nou al geld vir skooltassies in te samel vir kinders wat nie Kersfees kan vier nie.
Klik hier om die video te sien.
Hoe jy kan help?
Borg 'n skooltassie vir R200 of lewer 'n bydrae tot die skooltassieprojek. SMS die woord "tassie" na 34388 en 'n Helpende Hand agent sal jou kontak. 'n SMS kos R2. Of kontak Helpende Hand by 0861 25 24 23 of 012 644 4390.